Mugabe gaan glo binnekort mag oorgeeRobert Mugabe, president van Zimbabwe (Foto: AP Photo/Tsvangirayi Mukwazhi) Daar is Donderdagmiddag berig dat Robert Mugabe, Zimbabwe se president, na verwagting binnekort sy mag aan sy voormalige adjunk, Emmerson Mnangagwa, sal oorgee. Zimbabwe se Financial Gazette het berig Mnangagwa, wat verlede week deur Mugabe in die pad gesteek is, beplan vermoedelik ŉ oorgangsregering wat die opposisie sal insluit. Volgens die berig sal Mnangagwa die oorgangsregering saamstel wat na verwagting vir vyf jaar sal regeer, voordat die land ŉ verkiesing sal hou, het hooggeplaaste bronne gesê. Mnangagwa se mandaat, volgens die militêre plan, sal insluit om die oppergesag van die wet te herstel en die land se wankelende ekonomie te stabiliseer. Intelligensieverslae voer aan dat Mnangagwa, ook ŉ voormalige minister van nasionale veiligheid, al langer as ŉ jaar saam met die weermag beplan aan ŉ post-Mugabe-regering. Bespiegeling dat hierdie plan reeds in werking gestel is, is verder gedryf deur die opposisieleier Morgan Tsvangirai se terugkeer na Harare. Tsvangirai het kankerbehandeling in Brittanje en Suid-Afrika ondergaan. Die inligting kom ná vorige berigte dat Mugabe, ondanks bemiddeling deur ŉ Katolieke priester om die 93-jarige staatshoof te help om met grasie sy amp te verlaat, steeds volhou hy moet aanbly as die land se enigste ware leier. Die priester, Fidelis Mukonori, het opgetree as middelman tussen Mugabe en die generaals, wat vandeesweek die mag oorgeneem het in ŉ operasie wat hulle gesê het die “misdadigers” in Mugabe se gevolg teiken. Die bron wou of kon egter nie meer besonderhede gee oor die gesprekke rakende die geweldvrye oorgang na ŉ nuwe regering as Mugabe eers weg is nie. Constantino Chiwenga, die bevelvoerder van die Zimbabwiese weermag en persoon wat glo die baasbrein agter die militêre oorname is, het verskeie eise aan Mugabe gestel, wat hy tot dusver geweier het voor hy na bewering van plan verander het. Mugabe het na berig word, glo geëis dat daar rekenskap gegee word van al sy vrou, Grace, se bondgenote nadat ŉ aantal senior ministers in hegtenis geneem is as deel van die sogenaamde “staatsgreep” in die land. Dit is steeds nie bekend waar Grace haar werklik in dié stadium bevind nie. Daar is voorheen gevrees dat ŉ dooiepunt in die gesprekke daartoe kan lei dat die weermag ŉ noodtoestand afkondig, wat die generaals in ŉ onbenydenswaardige posisie sal plaas waar hulle uiteindelik nie meer kan beweer dat daar nie ŉ staatsgreep plaasgevind het nie.